潘氏園引
作者：洪朋
朝代：宋

paragraphs: 君不見豫章城南門，中有潘氏之名園。
臺基迺是孺子舊，地勢直與東湖連。
百常之觀上造天，曲瓊四面珠箔懸。
春拍綠波南浦外，朝隮爽氣西山巔。
方塘曲徑洞天遠，萬草千花未曾見。
春風向暖一披拂，薄人花氣江城徧。
潘郎吟詩春風裏，拄杖穿花還復倚。
大名今代龐德公，采藥鹿門終不起。
潘郎事親愛客同，平生百味罇不空。
我來休駕嘯竹風，主人閉門語雍容。
掉頭長歌子潘子，願言三徑相終始。
或云丈夫不如此，但恐亦復不免耳。